b'\n_START_ARTICLE_\nMedalia Comemorativ\xc4\x83 Rus\xc4\x83 a R\xc4\x83zboiului din 1877-1878\n_START_SECTION_\nDescriere\n_START_PARAGRAPH_\nVarianta rus\xc4\x83 a Medaliei Comemorative Ruse a R\xc4\x83zboiului din 1877-1878 (\xc3\xaen rus\xc4\x83 \xd0\x9c\xd0\xb5\xd0\xb4\xd0\xb0\xd0\xbb\xd0\xb8 \xc2\xab\xd0\x92 \xd0\xbf\xd0\xb0\xd0\xbc\xd1\x8f\xd1\x82\xd1\x8c \xd0\xa0\xd1\x83\xd1\x81\xd1\x81\xd0\xba\xd0\xbe-\xd1\x82\xd1\x83\xd1\x80\xd0\xb5\xd1\x86\xd0\xba\xd0\xbe\xd0\xb9 \xd0\xb2\xd0\xbe\xd0\xb9\xd0\xbd\xd1\x8b 1877\xe2\x80\x931878 \xd0\xb3\xd0\xb3.\xc2\xbb) a fost instituit\xc4\x83 cu trei clase: argint, aram\xc4\x83 \xc8\x99i bronz. Medalia de argint a fost acordat\xc4\x83 numai participan\xc8\x9bilor la luptele pentru ap\xc4\x83rarea pasului Shipka din Mun\xc8\x9bii Stara Planina, asediul ora\xc8\x99ului Do\xc4\x9fubeyaz\xc4\xb1t \xc8\x99i cucerirea cet\xc4\x83\xc8\x9bii Kars. Medalia din aram\xc4\x83 a fost acordat\xc4\x83 \xc3\xaentregului personal rus, militari sau civili, care au participat direct la lupte iar cea din bronz celor care au asigurat doar securitatea opera\xc8\x9biunilor._NEWLINE_Decretul Regal care prevedea acceptarea decora\xc8\x9biei \xc8\x99i autoriza portul ei de c\xc4\x83tre militarii rom\xc3\xa2ni a fost publica \xc3\xaen Monitorul Oastei No. 24 din 1878. Decretul preciza c\xc4\x83 varianta rom\xc3\xa2n\xc4\x83 a medaliei avea o singur\xc4\x83 clas\xc4\x83. \xc3\x8ensemnul era circular, cu diametrul de 26 mm \xc8\x99i grosimea de 2 mm, fiind confec\xc8\x9bionat din bronz.\n_START_SECTION_\nAversul \xc8\x99i reversul\n_START_PARAGRAPH_\nPe aversul medaliei era \xc8\x99tan\xc8\x9bat\xc4\x83 \xc3\xaen relief o cruce patriarhal\xc4\x83 de la care pornesc raze \xc3\xaen toate direc\xc8\x9biile. Crucea era a\xc8\x99ezat\xc4\x83 pe o semilun\xc4\x83 cu coarnele in sus, \xc3\xaen st\xc3\xa2nga fiind inscrip\xc8\x9bionat milezimul 1877 iar \xc3\xaen dreapta 1878._NEWLINE_Pe reversul medaliei este gravat\xc4\x83 deviza \xc3\xaen limba rus\xc4\x83 \xd0\x9d\xd0\x95 \xd0\x9d\xd0\x90\xd0\x9c\xd0\xaa, / \xd0\x9d\xd0\x95 \xd0\x9d\xd0\x90\xd0\x9c\xd0\xaa, / \xd0\x90 \xd0\x98\xd0\x9c\xd0\x95\xd0\x9d\xd0\x98 / \xd0\xa2\xd0\x92\xd0\x9e\xd0\x95\xd0\x9c\xd0\xa3 (\xc3\xaen rom\xc3\xa2n\xc4\x83 Nu pentru noi, nu pentru noi, ci numelui T\xc4\x83u, traducere a versetului latin Non nobis, non nobis domine, sed nomini tuo da gloriam). Inscrip\xc8\x9bia este \xc3\xaenconjurat\xc4\x83 de o ghirland\xc4\x83 de dafin.\n_START_SECTION_\nPanglica\n_START_PARAGRAPH_\nPanglica, cu l\xc4\x83\xc8\x9bimea de 28 mm, se fixa prin intermediul a trei inele cu diametrul cresc\xc4\x83tor din care cel mai mic fix, ata\xc8\x99at la partea superioar\xc4\x83 a medaliei. Panglica este moarat\xc4\x83, \xc3\xaemp\xc4\x83r\xc8\x9bit\xc4\x83 \xc3\xaen dou\xc4\x83 jum\xc4\x83t\xc4\x83\xc8\x9bi de c\xc3\xa2te 14 mm: cea din st\xc3\xa2nga este galben-portocaliu av\xc3\xa2nd trei dungi negre de c\xc3\xa2te 2,5 mm l\xc4\x83\xc8\x9bime (culorile Ordinului Sf\xc3\xa2ntului Gheorghe ) iar cea din dreapta de culoare albastru-deschis (culoarea ordinului rus Sf\xc3\xa2ntul Andrei). Ordinea culorilor pentru varianta rom\xc3\xa2n\xc4\x83 este invers\xc4\x83 variantei ruse. Panglica se purta pliat\xc4\x83 dreptunghiular \xc8\x99i nu pentagonal, modalitate specific\xc4\x83 tradi\xc8\x9biei ruse.'